Source: http://www.bihon.ro/inca-depindem-doar-de-noi/1513177
Timestamp: 2018-01-22 06:18:50+00:00

Document:
„Încă depindem doar de noi” - BIHON
„Încă depindem doar de noi”
la	11. martie 2015 13:56
Orădenii au doar varianta victoriei în meciul cu BCM U Piteşti FOTO: ROLLANDFOTO
CSM U Oradea dispută vineri, de la ora 18:00, meciul de acasă cu BCM U Piteşti.
CSM U a uitat să mai câştige
Baschetbaliştii orădeni îşi doresc nespus să întrerupă seria neagră în care se află de patru etape, în care au înregistrat tot atâtea înfrângeri. Vineri, CSM U Oradea primeşte vizita formaţiei BCM U Piteşti, într-un meci contând pentru etapa a 24-1 a Ligii Naţionale de baschet masculin.
Echipa noastră a ajuns într-o situaţie ingrată, fiind acum „cu cuţitul la os”. Calculele s-au simplificat pentru noi: pentru a fi siguri de calificarea în play-off, CSM U Oradea trebuie să câştige ultimele sale două partide din sezonul regulat, cu BCM U Piteşti acasă, respectiv cu BC Timişoara în deplasare. În cazul unei singure victorii, calificarea va depinde de jocul rezultatelor, fiind mai puţin probabilă.
„Încă depindem numai de noi, de rezultatele noastre. Dacă obţinem două victorii, vom termina pe locul şapte sau opt. Dacă pierdem însă un meci, vom depinde de celelalte rezultate”, explică managerul CSM U Oradea, Şerban Sere.
Totul depinde de apărare
Oficialul orădean afirmă că echipa este decisă să-şi joace ultima carte şi să câştige. „Băieţii vor să se mobilizeze şi să lupte pentru realizarea calificării în play-off. Eu cred însă că principalul nostru adversar suntem noi înşine. Nu mă tem atât de mult de adversar, cât de propriul nostru joc. Dacă vom reuşi să ne apărăm aşa cum trebuie, cred că vom învinge, pentru că jocul nostru ofensiv este bun. Dacă vom continua însă să primim o sută de puncte, atunci ne va fi foarte greu”, opinează Şerban Sere.
Noutăţile din lotul orădenilor sunt revenirea la antrenamente a lui Pantic, după absenţa cauzată de pneumonia de care a suferit. Dani Popescu se antrenează şi el împreună cu coechipierii săi şi există posibilitatea ca el revină pe teren, dar pentru puţine minute, în meciul de vineri.
Partida CSM U Oradea – BCM U Piteşti are loc vineri seară, cu începere de la ora 18:00, la Arena „Antonio Alexe”. În meciul tur, disputat la Piteşti, BCM U s-a impus cu scorul de 99-94.
Taguri: baschet masculin, BCM U Piteşti, CSM U Oradea

References: CSM 

CSM 
 CSM 
 CSM 
 CSM 
 CSM 
 CSM